ዶ/ር ኤልአዛር፡- በሥርዓተ ትምህርቱ ላይ የሠራነው ጥናት ለተማሪዎች ዝቅተኛ ውጤት ማስመዝገብ ግብዓት ነው፡፡ የመጀመሪያ ደረጀ ትምህርት ቤት ለማስተማር መምህራን በዚያው ልክ ነው የሚሠለጥኑት፡፡ መምህራን የሚሠለጥኑበት ሥርዓተ ትምህርትና ተመርቀው ሄደው የሚያስተምሩበት ሥርዓተ ትምህርት ምን ያህል የተቆራኘ ነው? የሚለውን አጥንተናል፡፡ ለምሳሌ አንድ መምህር አካባቢ ሳይንስ የሚያሠለጥንበት ሥርዓተ ትምህርትና የሠለጠነው ትምህርት ምን ያህል የተጣጣሙ ናቸው የሚለውን አይተናል፡፡ ውጤቱም የመጣጣሙ ልክ መካከለኛ መሆኑን ነው ያሳየው፡፡ መንግሥት የሳይንስ ትምህርን የማስፋፋትና የመደገፍ ዕቅድ አለው፡፡ ሆኖም መምህሩ የሠለጠነበትና ተማሪዎች የሚማሩበት ሥርዓተ ትምህርት ሲታይ ቁርኝቱ ዝቅተኛ ነው፡፡ በ28ቱ ትምህርት ቤቶች በሁለተኛና አራተኛ ክፍል ሥርዓተ ትምህርት ላይ ነው ጥናቱ የተሠራው፡፡ ሒሳብ ትምህርት ላይ ያለው ቁርኝት ጥሩ፣ ኤስቴቲክስ የሚባሉት ላይ መካከለኛ፣ አካባቢ ሳይንስ ላይ በጣም ዝቅተኛ ነው፡፡ በይዘት፣ በዓላማ፣ በጊዜ፣ በማስተማሪያ ዘዴዎች አይጣጣምም ማለት ይቻላል፡፡ ይህም ልጆቹ ከታች በተገቢው ሳይዘጋጁ ስምንተኛ ክፍል ይደርሱና ይወድቃሉ ወደሚል እሳቤ አድርሶናለ፡፡ ከዚሁ ጎን ለጎን ስምንተኛ ክፍል ላይ ለአዲስ አበባ ተማሪዎች የሚዘጋጀው ፈተና መጠናት እንዳለበት አይተናል፡፡
